Den nye direktør er i lige nu konstitueret regionsdirektør i Region Nordjylland.

Den 1. august 2023 begynder et nyt arbejdsliv for 50-årige Roeland Løfberg. Arbejdspladsen hedder ikke længere Region Nordjylland, men Aalborg Kommune. Han får kontor i Økonomi og Erhverv i det centrale Aalborg, hvor medarbejderne er klar til at tage imod ham som ny økonomidirektør og vicekommunaldirektør. - Jeg vil sige, at jeg følte, at solen skinnede lidt ekstra resten af dagen, da jeg havde fået besked om, at det blev mig, der skal være ny vicekommunaldirektør og økonomidirektør i Aalborg Kommune, siger Roeland Løfberg. Roeland Løfberg har tidligere været vicedirektør på Sygehus Vendsyssel og er i dag konstitueret regionsdirektør i Region Nordjylland. Nu skifter han fra én stor organisation til en anden med 222.000 indbyggere, 18.000 medarbejdere og syv forvaltninger. - Jeg glæder mig til at skabe resultater og udvikling på tværs af hele organisationen. Vi er i en tid, hvor både regionerne og kommunerne er ramt af høj inflation, krigen i Ukraine og stramme økonomiske rammer, og jeg glæder mig til at arbejde konstruktivt og løsningsorienteret med fremtidens velfærdsudfordringer, siger Roeland Løfberg. Roeland Løfberg overtager efter Tommy Christiansen, der har været både kommunaldirektør og vicekommunaldirektør/økonomidirektør siden 1. januar 2023.